মুসলিমদের উত্তর পারস্য বিজয়

উত্তর পারস্যে ইসলামি বিজয় একটি দীর্ঘমেয়াদি প্রক্রিয়া ছিল। এই অঞ্চলের অন্তর্ভুক্ত গুরুত্বপূর্ণ ভূখণ্ডগুলোর মধ্যে ছিল তাবারিস্তান, আদুর্বদাগান (বর্তমান আজারবাইজানের বৃহৎ অংশ), আর্মেনিয়া, আরান (ককেশীয় আলবানিয়া) ও উইরুজান (বর্তমান পূর্ব জর্জিয়া)। ভৌগোলিকভাবে এসব অঞ্চল ছিল অত্যন্ত দুর্গম ও পাহাড়ি এবং অনেক ক্ষেত্রে তা স্বতন্ত্র স্থানীয় শাসকদের অধীনে ছিল। ফলে মুসলমানদের জন্য এগুলো একত্রে দখল করা সম্ভব ছিল না। তাই বিজয় প্রক্রিয়াটি একবারে সম্পন্ন হয়নি; বরং বিভিন্ন সময়ে, বিভিন্ন খলিফার শাসনামলে এবং ভিন্ন ভিন্ন সামরিক অভিযানের মাধ্যমে ধীরে ধীরে এগুলো মুসলিম শাসনের অধীনে আসে।

## আদুরবাদাগান বিজয়
৬৫১ সালে আরবরা আদুরবাদাগানে আক্রমণ চালায়। সে সময় এই অঞ্চলটি ইস্পাহবুধান বংশের ইসফানদিয়াধ ও বাহরাম নামক দুই ভাইয়ের অধীনে ছিল। ইসফানদিয়াধ আরবদের বিরুদ্ধে প্রতিরোধ গড়ে তোলেন এবং তাদের সঙ্গে একটি যুদ্ধ সংঘটিত হয়; কিন্তু শেষ পর্যন্ত পরাজিত হন এবং আরবদের হাতে বন্দী হন। বন্দী অবস্থায় তিনি আরব সেনাপতি বুকাইর ইবনে আব্দুল্লাহকে বলেন যে, যদি তিনি সহজে ও শান্তিপূর্ণভাবে আদুরবাদাগান জয় করতে চান, তাহলে তার সঙ্গে সন্ধি করা উচিত। বাল'য়ামির বর্ণনা অনুযায়ী, ইসফানদিয়াধ বলেন: “আপনি যদি আমাকে হত্যা করেন, তাহলে সমগ্র আদুর্বাদাগান আমার রক্তের প্রতিশোধ নিতে উঠে দাঁড়াবে এবং আপনার বিরুদ্ধে যুদ্ধ করবে।”

আরব সেনাপতি তার এই পরামর্শ গ্রহণ করেন এবং তার সঙ্গে শান্তিচুক্তি করেন। তবে ইসফানদিয়াধের ভাই বাহরাম আরবদের কাছে আত্মসমর্পণ করতে অস্বীকার করেন এবং প্রতিরোধ চালিয়ে যেতে থাকেন। যদিও তিনি অল্প সময়ের মধ্যেই আরবদের কাছে পরাজিত হন এবং আদুরবাদাগান থেকে পালিয়ে যেতে বাধ্য হন। এভাবে আদুরবাদাগান শেষ পর্যন্ত ইসলামি খিলাফতের অধীনে চলে আসে।

## আর্মেনিয়া ও ককেশীয় আলবেনিয়া বিজয়
মধ্য সপ্তম শতকে মুসলিমদের উত্তর পারস্য বিজয়ের সময় আরান (ককেশীয় আলবেনিয়া) মুসলমানদের শাসনাধীন হয়ে রাশিদুন খিলাফাতের অধীনে সংযুক্ত হয়। আরানের সবচেয়ে সুপরিচিত মিহরানি বংশের শাসক জাভানশির আরানশাহ এর আগে খলিফা উসমানের আমলে আরবদের বিরুদ্ধে সাসানীয়দের পক্ষে লড়েছিলেন। তবে দক্ষিণের আরব আক্রমণ ও উত্তরের কাজার আক্রমণের হুমকির মুখে জাভানশিরকে খলিফার সর্বোচ্চ আধিপত্য স্বীকার করতে হয়। এরপর আরবরা আরানকে আর্মেনিয়ার সঙ্গে একত্র করে একজোড়া গভর্নরের অধীনে শাসন করে।

## জর্জিয়া বিজয়
বর্তমান জর্জিয়ায় প্রথম আরব আক্রমণগুলো ঘটে প্রায় ৬৪২ থেকে ৬৪৫ সালের মধ্যে, যা মুসলিমদের উত্তর পারস্য অভিযানের সময় সংঘটিত হয়। এটি দ্রুত পূর্ণ আকারের আক্রমণে রূপ নেয় এবং ৬৪৫ সালে তিবিলিসি দখল করা হয়। এরপর তিবলিসি আমিরাত প্রতিষ্ঠিত হয়। 

## তাবারিস্তানে ইসলামি অভিযান

### তাবারিস্তানে রাশিদুন অভিযান
তাবারিস্তানে প্রথম আরব অভিযান ঘটে খলিফা উসমান ইবনে আফফানের শাসনামলে ৩০ হিজরিতে (৬৫১ খ্রি.)। তিনি সাঈদ ইবনুল আসকে এই অভিযানে পাঠান। তিনি গুরগানে প্রবেশ করেন এবং সেখানে শাসকের ওপর কর ধার্য করেন। এরপর তিনি তাবারিস্তানের কিছু অঞ্চল দখল করার উদ্দেশ্যে পশ্চিমদিকে যাত্রা করেন; তবে এতে কোনো সাফল্য অর্জন করতে পারেননি। এই ব্যর্থতার মূল কারণ ছিল আলি ও মুয়াবিয়ার মধ্যে খিলাফত নিয়ে চলা দ্বন্দ্ব।

### তাবারিস্তানে উমাইয়া ও আব্বাসীয় অভিযান
উমাইয়া বাহিনী তাবারিস্তানের বিরুদ্ধে দুটি অভিযান চালায়; কিন্তু তারা তাবারিস্তান জয় করতে সক্ষম হয়নি। তবে আব্বাসীয় যুগে খলিফা আল-মানসুর তার সেনাপতি আবু আল-খাসিব মার্যুক ও খাজিম বিন খুযাইমাকে তাবারিস্তানে পাঠান। আল-মানসুর তাকে তাবারিস্তানের উপর নিয়ন্ত্রণ কায়েম করে একটি প্রদেশে পরিণত করার নির্দেশ দেন। তখন তাবারিস্তানের শাসক খুরশিদ পাহাড়ে আল-তাক দুর্গে পালিয়ে যান। সেখানে ৭৫৯–৭৬০ সালে তাকে অবরোধ করা হয়। যদিও খুরশিদ নিজে নিকটবর্তী দাইলামে পালাতে সক্ষম হন, তবে দুর্গটি শেষ পর্যন্ত পতিত হয় এবং তার পরিবার আব্বাসীয়দের হাতে বন্দী হয়। এরপর তাদেরকে বাগদাদে নেওয়া হয়। এরপর শীঘ্রই আব্বাসীয়রা তাবারিস্তানকে সংযুক্ত করে। ৭৬০ সালে দাইলাম থেকে খুরশিদ তাবারিস্তান পুনরুদ্ধারের চেষ্টা করেন; কিন্তু ব্যর্থ হন। তার পরিবারের ধরা পড়ার খবর পাওয়ার পর সম্ভবত ৭৬১ সালে তিনি বিষ খেয়ে আত্মহত্যা করেন। 

## তথ্যসূত্র


## সূত্র

* 
* 
* 
* 
* 

বিষয়শ্রেণী:ইসলামি বিজয়ের যুদ্ধ
বিষয়শ্রেণী:৬৪০-এর দশকের সশস্ত্র সংঘাত
বিষয়শ্রেণী:আর্মেনিয়ার সামরিক ইতিহাস
বিষয়শ্রেণী:জর্জিয়া (রাষ্ট্র)-এর সামরিক ইতিহাস
বিষয়শ্রেণী:মুসলিমদের পারস্য বিজয়